## La Generalitat reobri 10 campaments i zones d’acampada en comprovar el seu bon estat d’accés i conservació després de les inundacions

*** Algunes àrees es mantindran tancades fins que es determine que reunixen les condicions òptimes per a un bon ús
* La senda de gran recorregut GR 7 va patir importants danys al seu pas per les províncies de València i Castelló**

La Conselleria de Medi Ambient, Infraestructures i Territori reobri, a partir del 26 de novembre, deu campaments i zones d’acampada en comprovar el seu bon estat d’accés i conservació després de les inundacions.

La Direcció General del Medi Natural i Animal mantindrà tancades la resta de les àrees fins que puga garantir que estan en bon ús. Les de la província d’Alacant es van obrir ja la setmana passada. Actualment, la Comunitat Valenciana disposa de 17 zones d’acampada i 13 campaments gestionats per la Generalitat.

A més, la senda de gran recorregut GR 7 ha patit importants danys al seu pas per les províncies de València i Castelló. En concret, es troba tallat al seu pas pels dolls de Barchel, entre els termes municipals de Benagéber i Chelva, per la qual cosa la Conselleria recomana no accedir a este tram de la ruta.

La Generalitat va prendre, el passat 31 d’octubre, la decisió de tancar temporalment els campaments i àrees d’acampada a causa de l’excepcional situació generada per les intenses pluges i el desbordament de rius i barrancs que van afectar la Comunitat Valenciana. Esta mesura buscava garantir la seguretat de totes les persones usuàries, tant en les instal·lacions com en els accessos per les pistes forestals.

Així mateix, la Generalitat recomana que abans d’acudir a la muntanya cada usuari consulte la web d’emergències 112-CV per a conéixer els avisos de riscos de pluges, neus, tempestes i els nivells de preemergències i emergències d’incendis forestals.

Per a més informació i actualitzacions sobre el tancament de campaments i acampades es pot visitar el portal de reserves i la web de la Conselleria.

**Recomanacions d’ús**

En esta línia, la Direcció General del Medi Natural i Animal ha llançat una sèrie d’instruccions per a l’ús de les instal·lacions recreatives com, per exemple, circular pels camins i pistes autoritzats, l’estacionament dels vehicles en els llocs habilitats i en direcció d’eixida, així com fer-ho sense dificultar el pas a altres vehicles.

La Comunitat Valenciana inclou una gran diversitat d’ecosistemes i patrimoni etnogràfic, natural i cultural per al qual la Generalitat demana el comportament responsable de la ciutadania.

[Seguix les recomanacions](https://mediambient.gva.es/documents/20551003/164626406/folleto_normas_uso+publico_SIN+COVID_CAS_29.10.2024.pdf/9538fcab-cd91-1de5-02f6-5ac144fa1e1c?t=1730208769082)

Fecha: 25/11/2024